दाना माझी के कंधे पर जो लाश हम देख रहे हैं, वो उसकी पत्नी की नहीं बल्कि “भारत-माता” की लाश है। हमारी मरी हुई सामाजिक और राजनैतिक व्यवस्था का जनाजा है। दाना माझी की पत्नी नहीं मरी है बल्कि भारत माता के प्राण गए हैं। लेकिन क्या फर्क पड़ता है, ये कौन सी नई बात है, ऐसा तो रोज होता ही है। मांझी आदिवासी समुदाय से हैं। वैसे घबराने की कोई बात नहीं हैं, दलित हैं, आदिवासी हैं, अतिपिछड़े हैं इनके तो भाग्य ही फूटे हुए हैं। मैं इस समाज से कोई उम्मीद नहीं रखता हूँ। ऐसे विडियो तो आये दिन सोशल मीडिया पर वायरल होते रहते हैं।आप ओडिशा में आदिवासियों के खिलाफ हुए दंगे को भूल गए होंगे।आप गुजरात के ऊना में हुए अत्याचार को भूल गए हैं? दलितों-आदिवासियों के खिलाफ अत्याचार सिर्फ ऊना की तरह नहीं बल्कि इस तरह भी किया जाता है। आपसे आपका देश छिनकर, आपको गरीब बनाकर, आपके आत्मसम्मान को रौंदकर। आदिवासियों से देश छिनने के क्रम में उन्हें वनवासी कहा जाने लगा अब उनसे उनकी जल-जंगल-जमीन भी छीन ली गयी मतलब अब वो कहीं के वासी नहीं। इसको आप सिर्फ प्रशासनिक व्यवस्था की असफलता की तरह मत देखिये बल्कि यही ब्राह्मणवादी चरित्र वाली व्यवस्था की असली तस्वीर है।